钦定古今图书集成/明伦汇编/闺媛典/第120卷 > 程起宗妻吴氏
## 钦定古今图书集成/明伦汇编/闺媛典/第120卷 > 程起宗妻吴氏

按《休宁县志》：“吴氏，会里程起宗妻。嫁夫再期，舅与夫
殁，无子，择夫族子为后。强族利其赀，讼于县，欲改立
嗣，瓜分之。有司不察，迫置吴氏于一室，冀其不能自
存以去。吴氏蓬首粝食，日诵《列女传》自警。久之，计不
行，又击登闻鼓，告其舅有亡子，欲为立后。氏被逮临
安府狱，安抚使证验得直。及归家，赀十丧七八，舅及”
夫丧皆未葬，氏哀感，摭其舅行实，属朱信州肖状之，
尽礼葬焉。未几所立，族子亦死，仅一孙，相依为命。年
八十二而终。